ส่วนที่ 1

ข้อมูลสรุป (Executive Summary)

บริษัท อินเตอร์ลิ้งค์ คอมมิวนิเคชั่น จำกัด (มหาชน) จัดตั้งขึ้นเมื่อวันที่ 9 มีนาคม 2538
และรับโอนย้ายธุรกิจ Cabling System ของบริษัทแม่ ได้แก่ บริษัท อินเตอร์เนชั่นแนล (1987)
จำกัด (ปัจจุบันเปลี่ยนชื่อเป็น บริษัท อินเตอร์ลิ้งค์ โฮลดิ้ง จำกัด)
มาเพื่อมุ่งเน้นธุรกิจสายสัญญาณสื่อสารคอมพิวเตอร์และโทรคมนาคม
โดยเป็นบริษัทแรกที่นำเทคโนโลยีสาย LAN มาเผยแพร่ในประเทศไทยจนปัจจุบันเป็นที่แพร่หลายกัน
โดยทั่วไป ต่อมาเมื่อเทคโนโลยีสารสนเทศและการสื่อสารมีการขยายตัวต่อเนื่อง ดังนั้น บริษัทฯ
จึงเพิ่มประเภทสินค้าและยี่ห้อสินค้าจนมีความหลากหลายครบวงจร ส่งผลให้เป็นผู้นำอันดับ 1
ในธุรกิจสายสัญญาณสื่อสารคอมพิวเตอร์และโทรคมนาคมของประเทศไทย
ซึ่งปัจจุบันได้ขยายสาขาและศูนย์กระจายสินค้าไปยัง 3 ภูมิภาคหลัก ได้แก่ ภาคเหนือ
(จ.เชียงใหม่) ภาคใต้ (อ.หาดใหญ่) ภาคอีสาน (จ.ขอนแก่น)
และมีโครงการจะเปิดสาขาภาคตะวันออกในจ.ระยอง อีกด้วย ปัจจุบันบริษัทฯ
มีคู่ค้าและตัวแทนจำหน่าย (Dealer) ได้แก่ บริษัทค้าคอมพิวเตอร์ ผู้รับเหมาติดตั้ง
และร้านค้าทั้งในกรุงเทพฯ และต่างจังหวัดมากกว่า 9,000 บริษัท รวมทั้งในต่างประเทศ ได้แก่
สาธารณรัฐประชาชนลาว และเวียดนามอีก 4 บริษัท

บริษัทฯ ได้ต่อยอดธุรกิจการขายด้วยการเปิดธุรกิจวิศวกรรมวางระบบสายเคเบิ้ล
โดยเริ่มจากงานติดตั้งสายสัญญาณ
จนปัจจุบันได้เข้าไปทำงานโครงการขนาดใหญ่ที่ต้องใช้ความเชี่ยวชาญและชำนาญเป็นพิเศษ เช่น
Submarine Cable และยังคงพัฒนาธุรกิจอย่างต่อเนื่อง

ปัจจุบันบริษัทฯ ประกอบธุรกิจหลัก 2 ธุรกิจ และบริษัทลูก 1 บริษัท ได้แก่

-   ธุรกิจจัดจำหน่ายสายสัญญาณสื่อสารคอมพิวเตอร์และโทรคมนาคม (DISTRIBUTION)

เป็นธุรกิจหลักของบริษัทฯ โดยเป็นผู้นำเข้า (IMPORTER) และผู้จัดจำหน่าย (DISTRIBUTOR)
สายสัญญาณสื่อสารคอมพิวเตอร์และโทรคมนาคม (CABLING) ยี่ห้อติดอันดับต้นของโลก ได้แก่
LINK, AMP, INTERLINK, 19” GERMANY EXPORT RACK และ AMAX
อีกทั้งยังมีสินค้าหลากหลายและครบวงจร ได้แก่ สาย LAN, สายไฟเบอร์ออฟติก, สายโทรศัพท์,
สายโคแอกเชี่ยลกล้องวงจรปิด (CCTV), เครื่องมือเข้าหัวและทดสอบ,
อุปกรณ์แปลงสัญญาณแสงเป็นสัญญาณไฟฟ้า (MEDIA CONVERTER), ตู้ 19” GERMANY EMPORT
RACK, ขั้วต่อสายทุกชนิดและอุปกรณ์การติดตั้งที่เกี่ยวข้องกับสายสัญญาณทุกชนิด โดยปัจจุบัน
บริษัทมีส่วนแบ่งการตลาดมากที่สุดของประเทศไทย และเป็นผู้นำอันดับ 1 ในธุรกิจนี้

-   ธุรกิจวิศวกรรมวางระบบสายไฟเบอร์ออฟติกและสายเคเบิ้ล (ENGINEERING)

เป็นธุรกิจรับออกแบบและ/หรือติดตั้งระบบสายไฟเบอร์ออฟติกและสายเคเบิ้ลทุกชนิด
โดยมุ่งเน้นเฉพาะโครงการขนาดใหญ่ที่ต้องการความเชี่ยวชาญสูง
เพื่อไม่ให้ทับซ้อนกับลูกค้าของธุรกิจจัดจำหน่าย และด้วยบุคลากร ความชำนาญ และผลงานที่มีคุณภาพ
ทำให้บริษัทฯ
ได้รับความไว้วางใจให้เป็นผู้วางระบบสายไฟเบอร์ออฟติกและสายสัญญาณสื่อสารคอมพิวเตอร์ให้โครงการขนาดใหญ่ทั้งภาครัฐและองค์กรเอกชนมากมาย
อาทิ สนามบินสุวรรณภูมิ การไฟฟ้าฝ่ายผลิตแห่งประเทศไทย การไฟฟ้านครหลวง
การไฟฟ้าส่วนภูมิภาค บริษัท ทีโอที จำกัด (มหาชน) บริษัทการบินไทย จำกัด (มหาชน)
ธนาคารกรุงไทย ธนาคารกสิกรไทย โรงพยาบาลบำรุงราษฎร์ ฯลฯ
และปัจจุบันได้ขยายธุรกิจด้านวิศวกรรมสู่โครงการวางสายใต้ทะเล และวางสายเคเบิ้ลใต้ดินอีกด้วย
โดยมีผลงานก่อสร้างสายไฟฟ้าแรงสูงใต้ทะเล (Submarine Cable)
ชนิดสื่อผสมไฟฟ้าแรงสูงและสื่อสาร เพื่อจ่ายระบบไฟฟ้าและสื่อสารให้แก่ เกาะสีชัง เกาะล้าน
จ.ชลบุรี, เกาะปูยู เกาะยาว จ.สตูล และกำลังก่อสร้างที่เกาะมุกด์ เกาะสุกร เกาะลิบง จ.ตรัง

-   บริษัท อินเตอร์ลิ้งค์ เทเลคอม จำกัด (INTERLINK TELECOM)

เป็นบริษัทลูกที่ตั้งขึ้นมา
เพื่อมุ่งศึกษาและพัฒนาเทคโนโลยีสายเคเบิ้ลที่เกี่ยวข้องกับการสื่อสารอันจะก่อให้เกิดธุรกิจใหม่
เสริมธุรกิจของบริษัทแม่
โดยได้ศึกษาเทคโนโลยีของสายเคเบิ้ลใต้ทะเลสื่อผสมไฟฟ้าแรงสูงกับไฟเบอร์ออฟติกใต้ทะเล
(Composite Submarine Cable) และช่วยทำให้บริษัทแม่ได้รับงานสายใต้ทะเล
ทั้งยังศึกษางานโครงการเพื่อประยุกต์ใช้งานสายเคเบิ้ลให้เกิดประโยชน์ด้านการสื่อสาร เช่น
FTTX, SCADA เป็นต้น และยังเตรียมการศึกษา
เพื่อเข้าร่วมประกวดราคาโครงการสถานีไฟฟ้าย่อย และโครงการพลังงานในนามบริษัท
อินเตอร์ลิ้งค์ เอ็นเนอร์ยี่ จำกัด อีกด้วย

ด้วยวิสัยทัศน์ที่จะต้องเป็น “ผู้นำอันดับ 1 (The Number 1)” โดยมีเป้าหมายทางธุรกิจที่ต้อง
“เติบโตอย่างต่อเนื่อง และยั่งยืน” ทำให้บริษัทฯ มีการเปลี่ยนแปลงและพัฒนาองค์กรมาโดยตลอด
และจากผลการดำเนินงานที่เติบโตต่อเนื่อง ทำให้บริษัทฯ ได้รับรางวัล SET Awards
ของตลาดหลักทรัพย์แห่งประเทศไทย ถึง 3 ปีในปี 2548, ปี 2549 และปี 2552,
รางวัลจรรยาบรรณดีเด่น (Good Governance) ของหอการค้าไทย
และสภาหอการค้าแห่งประเทศไทย (2546), และรางวัลเกียรติยศ สำหรับผู้ประกอบการไทย Bai
Pho Business Awards by Sasin ในปี 2551

ปัจจุบัน บริษัทฯ จดทะเบียนอยู่ในตลาดหลักทรัพย์ เอ็ม เอ ไอ
(ในตลาดหลักทรัพย์แห่งประเทศไทย) โดยใช้ชื่อ ILINK